text: Han konkurrerer på præcision og dygtighed
  13 oktober 2016 kl. 08.29
  Regionsmesterskaberne i Skills er gået i gang. I Horsens dyster anlægs- og bygningsstruktører på præcision. Efter 15 timers arbejde findes vinderne, som går videre til DM i januar.
  Jacob Thomsen fra Vejen er 3. års lærling som anlægsstruktør. Det er første gang, han deltager i sådan en konkurrence.
  - Det er en stor ting at deltage. Det viser, at man kan sit arbejde, siger han til TV SYD. Og at folk stoler på en….  
  Præcision og faglig dygtighed frem for alt er de ting, dommerne lægger vægt på.
  - Det er dygtige lærlinge, der alle går benhårdt efter at vinde adgangsbilletten til DM i Skills, siger Per Kær Kvist, underviser i struktør-faget på Learnmark Horsens. Deres målrettethed og stolthed over at levere det allerbedste håndværk giver en helt særlig og intens stemning.
  Struktørfaget mangler lærlinge, så regionsmesterskaberne, som afvikles i løbet af torsdag og fredag, er et udstillingsvindue for en branche i vækst, noterer Per Kær Kvist.
  I regionsmesterskabet deltager lærlinge fra Learnmark Horsens, EUC Syd (Sønderborg), AMU Vest, Esbjerg og AMU Fyn.  Borgmester Peter Sørensen overrækker præmier til vinderne fredag eftermiddag.
  
  